2017 ལོོའི་བོད་རང་སྐྱོང་ལྗོངས་སྤྱིར་བཏང་འབྲིང་རིམ་ཆེད་ལས་༼མཐོ་འབྲིང་༽སློབ་གྲྭར་སློབ་མ་བསྡུ་བའི་གཅིག་གྱུར་རྒྱུགས་ཤོག

 **བོད་སྐད་ཡིག**

**དང་པོ། རྨང་གཞིའི་ཤེས་བྱ་སྐོར། བསྡོམས་སྐར ༣༠**

**གཅིག གདམ་གསེས་དྲི་གཞི། སྐར། ༡༠ རེ་རེར་སྐར ༡ སྤྲོད་རྒྱུ།**

1.གཤམ་གསལ་ལས་དག་ནོར་ཡང་དག་པ་ནི༼ ༽

A རྙེམས། གཅོད་པན། རྟ་གོན། B གོར་མ་ཆག འཕྱས་གདགས་པ། བརླང་སྤྱོད། C ཞབས་ཕྱི། ཕྱག་ཏག སྐོག་ཏུ། D དཀུ་ཅོ། རྨུག་པ། གད་རྙིག

2. བོད་ཡིག་ལ་དབྱེ་ན་༼ ༽ཡིན། A དབྱངས་དང་གསལ་བྱེད། B དབུ་ཅན་དང་དབུ་མེད། C སྔོན་འཇུག་དང་རྗེས་འཇུག། D ལི་ལུགས་དང་ལྡན་ལུགས།

3.གཤམ་གསལ་ལས་ཆོས་སྔ་ཕྱི་མཚམས་སྦྱོར་བར་འཇུག་པ་ནི་༼ ༽ཡིན།

A དཀར་ཞིང་གཙང་། B བསྟོད་ཅིང་བཀུར། C ཡི་གེ་བྲིས་ཤིང་བསྐུར། D དར་ཞིང་རྒྱས།

4. གཤམ་གསལ་ལས་མངོན་བརྗོེ་ཡང་དག་པའི་སྡེ་ནི་ ༼ ༽ ཡིན།

 A འབྱུང་པོ་འཛིན**་** ས་གཞི། ཁ་བའི་རྡུལ་བརྩེགས་ དགུན་ཁ། ས་འཛིན་རི་བོ། B དལ་འགྲོ་ ཆུ་བོ། འཚོ་བྱེད་ སྨན་པ། གདོང་ལྔ་ སེང་གེ

 C ཆུ་ཁུར་ སྤྲིན། འཁོར་ལོའི་སྣ་ཅན་ངང་པ། འཁོར་ལོའི་ཡན་ལག་ ཕག་པ། D མགྱོགས་འགྲོ་ རྟ། སྒྲ་འཛིན་ སྣ། གོར་མ་ ཐེ་ཚོམ།

5.ས་ཡོམ་སོགས་རང་བྱུང་གནོད་འཚེ་སོགས་ལ་བྲིས་པའི་ཡི་གེ་ལ་༼ ༽ཟེར།

A འཚམས་འདྲིའི་ཡི་གེ་ B ངོ་སྤྲོད་ཡི་གེ་ C ཐུགས་རྗེ་ཆེ་ཞུ་བའི་ཡི་གེ་ D འཕྲིན་ཡིག་

6.ལོ་ཆེན་བེེཻ་རོ་ཙ་ནའི་ཆུང་དུས་ཀྱི་མཚན་ལ་༼ ༽ཞུ་བ་ཡིན། A རྣམ་པར་སྣང་མཛད། B སྤ་གོར་གན་ཆག་སྟག Cགན་ཆག་རྡོ་རྗེ་རྒྱལ་པོ། D ཤྲི་སིང་ཧ།

7.གཤམ་གསལ་སླར་བསྡུའི་ཕྲད་བྱ་ཚིག་རྗེས་སུ་འཇུག་པ་ནི་ ༼ ༽ཡིན།

A ཅ་ལག་གོ B མིང་བཏགས་སོ། C འདི་ནི་ཁབ་བོ། D ལྕང་མའོ།

8.《དགེ་ལྡན་ལེགས་བཤད་》ལས། བླུན་པོ་ཉེས་པ་ཀུན་ལྡན་པས། གང་དུ་ཕྱིན་པ་པ་དེ་ལས་ལྡོག། ཅེས་པའི་དོན་དང་མཐུན་པའི་དཔེ་ནི་༼ ༽ཡིན།

A ཆུ་མེད་ས་གཞི་རྒྱ་ཆེ་ཡང་། མྱ་ངམ་ཐང་ཞེས་ཀུན་གྱིས་འདོར། B བོང་ཤ་ཡིན་པ་ངོ་ཤེས་ནས། སུས་ཀྱང་ཉོ་བ་མེད་ལ་ལྟོས།

 C རི་དྭགས་རྔ་མ་བསྟན་ནས་ནི། ཁྲེལ་འདས་བོང་བུའི་ཤ་དག་འཚོང་། D རྟ་ཕོ་བཟང་དང་རྒྱན་བཟང་པོ། ཚོང་དུས་དག་ཏུ་བྲིན་ཞེས་གྲགས།

9. སྲོང་བཙན་སྒམ་པོའི་དུས་སུ་ལྷ་སའི་ཤར་རྒྱུད་འཇན་ཁོག་སྣང་ལྷ་ཁང་གི་བྲག་རྡོའི་ཐོག་བརྐོས་པའི་ཐོན་མིས་སྲོང་བཙན་སྒམ་པོར་བསྟོད་པའི་སྙན་ཚིག་དུམ་བུ་དེའི་ཡིག་གཟུགས་ནི་༼ ༽ཞེས་པ་ཡིན།

 A མུ་ཏིག་སྟར་ལ་བརྒྱུས་པ་འདྲ། **B** སེང་གེ་གནམ་དུ་མཆོངས་པ་འདྲ། C སྦལ་ནག་ན་ཁར་བགྲད་འདྲ། D ཉ་མོ་ཆུ་ནང་ནས་ཐོན་པ་འདྲ།

10. བོད་ཀྱི་ལེགསགབཤད་ཐོག་མ་ནི༼ ༽ ཡིན།

 A ཆུ་ཤིང་བསྟན་བཅོས། B དགེ་ལྡན་ལེགས་བཤད། C ས་སྐྱ་ལེགས་བཤད། D རྒྱལ་པོ་ལུགས་ཀྱི་བསྟན་བཅོས།

11. དབུ་མེད་ཡིག་གཟུགས་ལ་ ལྡན་ལུགས། དང་ ལི་ལུགས་ཞེས་པར་གཉིས་ཡོད་པ་ལས། ལྡན་ལུགས་གསར་གཏོད་གནང་མཁན་ནི༼ ༽ཡིན།

A སྡེ་སྲིད་སངས་རྒྱས་རྒྱ་མཚོ། B ཁྱུང་པོ་གཡུ་ཁྲི། C ལྡན་མ་རྩེ་མངས། D སྣེའུ་རྫོང་དཔོན་ནམ་མཁའ་བཟང་པོ།

12. གཤམ་ལས་ཚང་མ་བདག་སྒྲ་ཡིན་པའི་ཚན་པ་ནི༼ ༽ཡིན།

A ཇ་མ སྨྲ་བ་པོ འཚོ་བ་ B སློབ་མ མཁས་པ ཕྱུག་པོ།

C ཆང་མ རྟག་པ། ཕྱུག་པོ། D དེང་རབས་ཅན ཕྱག་བཏང་བ།

13. དགག་སྒྲུབ་རྩོམ་ཡིག་གི་གྲུབ་ཆ་གསུམ་ནི་༼ ༽ཡིན།

 A བསྒྲུབ་བྱ། སྒྲུབ་བྱེད། སྒྲུབ་རིམ B མི་སྣ། བྱུང་རིམ། ཁོར་ཡུག C དགག་བྱ། དགག་བྱེད། དགག་རིམ། D བསྒྲུབ་བྱ། དགག་བྱ། སྒྲུབ་རིམ།

14. བཞིན་ཟླ་འཛུམ་པའི་ཟླ་འོད་དཔེ་དང་དཔེ་ཅན་ངོས་འཛིན་ཡང་དག་པ་ནི༼ ༽ཡིན།

 A དཔེ་ཅན་ཟླ་ དཔེ་ཅན་འཛུམ་པ་ དཔེ་བཞིན་ དཔེ་ཟླ་འོད། B དཔེ་ཅན་བཞིན་ དཔེཅན་ཟླ་འོད་ དཔེ་ཟླ་ དཔེ་འཛུམ་པ།

 C དཔེ་ཅན་ཟླ་ དཔེ་ཅན་ཟླ་འོད་ དཔེ་བཞིན་ དཔེ་འཛུམ་པ། D དཔེ་ཅན་བཞིན་ དཔེ་ཅན་འཛུམ་པ་ དཔེ་ཟླ་ དཔེ་ཟླ་འོད།

15. གཤམ་གསལ་ལས་རྩོམ་པ་པོ་དང་བརྩམས་ཆོས་ངོས་འཛིན་ཡང་དག་པའི་སྡེ་ནི་༼ ༽ཡིན།

A 《ཧྥན་ཁ་》ཨའུ་ཧིན་རི། 《མཇུག་མཐའི་སློབ་ཐུན་གཅིག》མོ་པོ་སང་། B 《བོད་ཀྱི་སྐད་ཡིག་སྐོར་གླེང་བ།》 དམུ་དགེ་བསམ་གཏན།

《ན་གཞོན་ཚོ་ལ་ལྟ་ཚུལ་རེ་གཉིས་གླེང་བ། 》 ཉན་ཤུལ་མཁྱེན་རབ་འོད་གསལ། C 《དཔྱིད་》ཀྲུའུ་ཙི་ཆིང་། 《ཅང་ཤེེས་རྟ་ཕོ་》རྡོ་རྗེ་མཁར།

D 《ང་རང་བྱིས་པ་ཡིན་དུས་》མི་ལ་རས་པ། 《གཙུག་གཡུ།》འཕྲིན་ལས་ཆོས་གྲགས།

**གཉིས་། གཤམ་གྱི་སྟོང་ཆ་ཁ་སྐོང་དགོས། ༼ སྐར། ༦ རེར་སྐར ༡༽**

16.སྡེ་སྣོད་གསུམ་ནི བཅས་སོ།

17. ཐང་སྟོང་རྒྱལ་པོས་འགྲིམ་འགྲུལ་བྱ་གཞག་ལ བསྐྲུན་པ་དང་རིག་གནས་བྱ་གཞག་ལ་ གསར་གཏོད་བྱས།

18. ཐ་སྙད་དབང་དུ་གསུམ་ཞེས་པའི་ཐ་སྙད་ནི་ གོ་དགོས།

**གསུམ་པ། གཤམ་གསལ་དྲི་བར་ལན་འདེབས་དགོས། སྐར།༩**

19.ཆོས་དཔེ་དང་དངོས་དཔེ་ལ་འདྲ་བའི་ཆ་དང་མི་འདྲ་བའི་ཆ་གང་ཡོད་ སྐར། ༣

20.དགའ་ལྡན་པར་རྙིང་ཟེར་བ་གང་ལ་གོ་དགོས། དེར་ཁྱད་ཆོས་གང་ཡོད། སྐར། ༣

21.པོ་ཏ་ལའི་ཕོ་བྲང་དམར་པོ་བཞེངས་སྐབས་མི་རིགས་བཞིའི་བཟོ་བོ་མཁས་པ་རྣམས་ཀྱིས་བསྐྲུན་པས་མི་རིགས་བཞི་དེ་གང་ཡིན་དེར་ལོ་རྒྱུས་ཀྱི་དོན་སྙིང་གང་ལྡན་ཡོད། སྐར་༣

**གཉིས་པ། ལྟ་ཀློག་དང་དབྱེ་ཞིབ་ཀྱི་སྐོར། སྐར་༣༠**

 **ལྟ་ཀློག་དབྱེ་ཞིབ་དང་པོ། སྐར ༡༣** རྟག་གུས་བརྩོན་པ་མ་བཏང་ན། མི་འགྲུབ་བྱ་བ་ཅི་ཡང་མེད།

ཆུ་ཐིགས་རྟག་ཏུ་འབབ་པ་ཡིས། བྲག་གི་རི་བོ་འབིགས་ལ་ལྟོས།

༡．ལེགས་བཤད་ཤོ་ལོ་ཀ་དེ་གང་ལས་དྲངས་པ་ཡིན།

༢．ལེགས་བཤད་འདིདི་རྩོམ་པ་པོ་སུ་ཡིན།

༣．རྟག་གུས་བརྩོན་པ་མ་བཏང་ན་ཞེས་པར་འགྲེལ་པ་རྒྱག་དགོས།

༤． ལེགས་བཤད་དེའི་དཔེ་གང་དང་དོན་གང་ཡིན་འབྲི་དགོས།

དོན། དཔེ།

༥．ལེགས་བཤད་འདིར་རྩོམ་སྟངས་ཀྱི་ཁྱད་ཆོས་ཅི་ཡོད། སྐར་༥

༦．ལེགས་བཤད་འདིའི་བསྟན་དོན་གང་ཡིན། སྐར་༤

**༢༠ ལྟ་ཀློག་དབྱེ་ཞིབ་གཉིས་པ། སྐར ༡༧**

 དྭངས་ཤིང་བསིལ་བའི་ཆུ་ཕྲན་ནི་རི་རབ་ལྷུན་པོའི་ལུས་ཀྱི་ཟུངས་ཁྲག་དང་འདྲ་བར་རྟག་ཏུ་རྒྱུ་ཞིང་། དབྱིག་འཛིན་མའི་ལུས་ཀྱི་འཕར་རྩ་དང་འདྲ་བར་གཏན་དུ་ལྡང་ངོ་།

གཅན་གཟན་གྱི་མཆེ་བ་མཁའ་ལ་གཟེངས་འདྲའི་རི་རྩེ་བསྣོལ་མར་སྡེབ་པའི་རི་ཚོགས་ཁྲི་མ་འབུམ་གྱི་འཇིངས་དབུས་སུ་སླེབས་ཙ་ན། ལུང་པའི་ཕུ་མདའ་རེ་རེ་ན་བར་མེད་ལྷུང་ལྷུང་དུ་འབབ་པའི་ཆུ་ཕྲན་ མང་པོ་འདྲེན་བྱེད་ཀྱི་གསོས་སུ་འགྱུར་རོ༎ གཟིགས་དང་། སྤང་ཁུག་ནས་བརྡོལ་བའི་ཆུ་མིག་བྲག་ངོས་ནས་འབབ་པའི་རྦབ་ཆུ་གངས་རི་ལས་ཞུ་བའི་གངས་ཆུ་རྣམས་བརྗིད་པའི་ཉམས་སྙན་པའི་དབྱངས་གྱ་གྱུའི་འགྲོས་དང་བཅས་གངས་རིའི་སུལ་རྫ་རིའི་གསེང་། སྤང་རིའི་ལྟོངས་དང་བྲག་རིའི་འདབས་བརྒྱུད་ནས་ལྷུང་ལྷུང་སྙན་པའི་གླུ་ཆུང་དབྱངས་སུ་གྱེར། སྟོང་པའི་མཁའ་ལ་བསྙེགས་པའི་ལྷུན་པོའི་ཚོགས་རྨི་ལམ་སྒྱུ་མའི་ཞིང་ཁམས་མྱུལ་བའི་སྐབས་དག་ཏུ་རི་ཚོགས་རྐང་འཐུང་གི་ཚང་ཚིང་འཁྲིགས་འདྲའི་དབེན་གནས་སུ་ཁུ་སིམ་མེར་འབབ་པའི་ཉལ་འགྲོ་ཁོ་ན་ནི་དབྱིག་གི་བློ་གྲོས་མའི་བྲང་ངོས་སུ་མུ་ཏིག་གི་འཕྱང་འཕྲུལ་གྱི་ཚུལ་དུ་འབབ་པའི་ངང་ཚུལ་འདི་མཐོང་ཚེ་"ཆུ་ཤེལ་དབང་པོ་ཐང་ཤིང་གསེབ་ནས་འཛུམ། དྭངས་གསལ་ཆུ་མིག་གོར་མའི་ངོས་ནས་འབབ།"ཅེས་པའི་སྙན་ངག་དེ་ཡིད་ལ་ཝ་ལེར་འཆར་འོང་། དེ་ནས་རྒྱང་རིང་ལ་བལྟས་ན་སྡོམ་རྒྱ་བཞིན་འབབ་པའི་ཆུ་ཕྲན་རྣམས་རབ་དཀར་དངུལ་གྱི་ཐག་པའི་དྲ་བ་དྲ་ཕྱེད་ལྟར་གཤང་གཤོང་མི་སྙོམས་པའི་རི་འདབས་ཀུན་ཏུ་བསྣོལ་མར་བྲེས་པ་ནི་ལྟོ་འགྲོ་བགྲང་གིས་མི་ལང་བ་འཁྱུག་འགྲོས་ཀྱིས་ཐུར་ནས་ཐུར་དུ་ནུར་བ་དང་ཀུན་ནས་མཚུངས་སོ།།

1. གོང་གི་དུམ་བུ་དེ་རྩོམ་ཡིག་གང་ལས་བདམས་པ་དང་། རྩོམ་མཁན་སུ་ཡིན།
2. གཤམ་གསལ་སྒྲ་བའི་ཡི་གེར་ཚིག་གྲོགས་རེ་སྦྱོར་དགོས། ༼རྩོམ་ཐུང་ནང་གི་མ་ཡིག་ཇི་བཞིན་འབྲི་མི་ཆོག།༽

 བློ། བྲང་། འཐུང་།

 ཀློ། དྲང་། ཐུང་།

3. གོང་གསལ་རྩོམ་ཐུང་འདིར་སེམས་ལྡན་མིའི་ཁྱད་ཆོས་སེམས་མེད་ ལ་སྦྱར་ཡོད།

4. གཤམ་གྱི་རྟགས་བཀོད་པའི་སུམ་ཅུ་པའི་ཚིག་ཕྲད་ངོས་འཛིན་བྱ་རྒྱུ། སྐར་༢

༡ གཅན་གཟན་གྱི་མཆེ་བ། （ ）༢ གངས་རི་ལས་ཞུ་བའི་གངས་ཆུ།（ ）

5. གཤམ་གྱི་རྟགས་བཀོད་པའི་ཡི་གེར་རེ་བ་ལྟར་སྒྲུབ་དགོས། སྐར་༣

 ༼༡༽ རི་ཚོགས་ཁྲི་འབུམ་གྱི་འཇིངས་དབུས་སུ་སླེབས་ཙ་ན། ༼དོན་ལྡོག་པ་འབྲི་དགོས། ༽

 ༼༢༽ གཟིགས་དང་། ༼ཕལ་ཚིག་ལ་ཕབ་དགོས། ༽ ༼༣༽སྤང་རིའི་ལྟོངས། ༼དོན་འདྲ་བ་འབྲི་དགོས།༽

6. སྡོམ་རྒྱ་བཞིན་འབབ་པའི་ཆུ་ཕྲན་རྣམས་རབ་དཀར་དངུལ་གྱི་ཐག་པའི་དྲ་བ་དྲ་ཕྱེད་ལྟར་གཤང་གཤོང་མི་སྙོམས་པའི་རི་འདབས་ཀུན་ཏུ་བསྣོལ་མར་བྲེས་པ་ནི་ལྟོ་འགྲོ་བགྲང་གིས་མི་ལང་བ་འཁྱུག་འགྲོས་ཀྱིས་ཐུར་ནས་ཐུར་དུ་ནུར་བ་དང་ཀུན་ནས་མཚུངས་སོ། ཞེས་པའི་ནང་གི་དཔེ་ཅན་ནི་

དང་དཔེ་དང་པོ་ནི་ དཔེ་གཉིས་པ་ནི་ དཔེ་གསུམ་པ་ནི་ སྐར་༢

7. ཆུ་ཕྲན་གྱི་འབྱུང་གནས་ནི་གང་དང་གང་ཡིན། སྐར་༢

8. གཤམ་གསལ་གྱི་ཚིག་དུམ་གྱི་བསྟན་དོན་བྲིས་དང་། སྐར༢

 དྭངས་ཤིང་བསིལ་བའི་ཆུ་ཕྲན་ནི་རི་རབ་ལྷུན་པོའི་ལུས་ཀྱི་ཟུངས་ཁྲག་དང་འདྲ་བར་རྟག་ཏུ་རྒྱུ་ཞིང་། དབྱིག་འཛིན་མའི་ལུས་ཀྱི་འཕར་རྩ་དང་འདྲ་བར་གཏན་དུ་ལྡང་ངོ་།

**གསུམ་པ། ཕྱོགས་བསྡུས་རང་བཞིན་གྱི་སྐོར། སྐར ༥**

 དུས་ཚོད་རིན་ཆེན་གསེར་ལས་དཀོན་ཟེར་བ་ལྟར། ཐོན་ལ་ཉེ་བའི་སློབ་འབྲིང་སློབ་མ་ཞིག་གི་ངོས་ནས་བཤད་ན། རང་ཉིད་མཐོ་འབྲིང་གི་སློབ་གྲྭ་ཡག་པོ་ཞིག་ཏུ་ལོན་པ་བྱ་རྒྱུ་དེ་ནི་དོན་དམ་པའི་ལས་ཀ་ཞིག་རེད་ལ། དགེ་རྒན་རྣམས་ཀྱིས་ཀྱང་མི་ཞིག་གི་མི་ཚེའི་ནང་འབྲིང་རྒྱུགས་དེ་ཤིན་ཏུ་གལ་ཆེ་བར་མཐོང་ནས། དཀའ་ངལ་ལ་མ་འཛེམས་པར་སློབ་ཁྲིད་བྱ་རྒྱུ་དེ་རང་ཉིད་ཀྱི་སྤྲོ་སྣང་ལྟ་བུ་ཞིག་ལ་ངོས་འཛིན་གྱི་ཡོད། འོན་ཀྱང་། སློབ་མ་འགའ་ཞིག་གི་རང་ཉིད་ཀྱི་མི་ཚེའི་ནང་ཆེས་གལ་ཆེ་ཤོས་ཀྱི་འབྲིང་རྒྱུགས་དེ་རྩེད་མོ་ཆུང་ཆུང་ཞིག་ལ་མཐོང་ནས། ཞོགས་པ་སྔ་པོ་ནས་ལངས་ནའང་སློབ་ཁང་ནང་དུ་གཉིད་ཁུག་པ་དང་སློབ་ཚན་སྐར་མ་བཞི་བཅུ་དེའི་ནང་བློ་གཅིག་སེམས་གཅིག་གི་སྒོ་ནས་དགེ་རྒན་གི་སློབ་ཚན་ལ་མ་ཉན་པ་སོགས་བྱས་ཏེ་ཕ་མའི་རེ་བ་དང་དགེ་རྒན་གྱི་རེ་བ་ཚང་མ་ཆུད་གཟོད་གཏོང་བཞིན་ཡོད། དེས་ན་ཁྱོད་ཀྱིས་མི་ཚེའི་བརྒྱུད་རིམ་ནང་ཆེས་གལ་ཆེ་ཤོས་ཀྱི་འབྲིང་རྒྱུགས་ནང་གཡུར་ཟའི་འབྲས་བུ་བཟང་པོ་ཞིག་ཐོབ་ཆེད་དུ་སློབ་སྦྱོང་ཐབས་ཤེས་ཡག་པོ་ཞིག་ཤོད་དང་།

**བཞི་པ། རྩོམ་འབྲིའི་སྐོར། སྐར ༣༥**

བལྟས་ན་སྐྱིད་པའི་འཇིག་རྟེན་འཚོ་བ་འདི། འདུ་བྲལ་སྙིང་པོ་མེད་པ་ཚོར་ན་ཡང་། །

 མཉམ་ཟ་མཉམ་འཐུང་ཁྲུང་ཁྲུང་འཚོ་བ་འདི། བདག་གི་ཡིད་སེམས་དྭངས་མོ་རབ་ཏུ་འཕྲོག། །

གོང་གི་ཚིགས་བཅད་ཤོ་ལོ་ཀ་འདིར་བལྟས་ནས་ཁྱེད་ཀྱིས་ད་བར་གྱི་འཚོ་བ་ལ་ཕྱིར་དྲན་བྱས་ཏེ «བརྗེད་པར་དཀའ་བའི་»ཞེས་པའི་རྩོམ་ཡིག་ཅིག་འབྲི་དགོས། རྩོམ་འབྲིའི་རེ་བ་༡.ཁ་བྱང་རང་གིས་གཏན་འཁེལ།

 ༢.ཡིག་འབྲུ་༤༥༠ནས་༥༠༠བར།